Ylen toiminta vaatii muutosta. Konkreettisia muutosehdotuksia on kuitenkin kuultu vasta vähän sen jälkeen, kun Ylen journalistisia ja henkilöstöä käsitteleviä ongelmia avannut Helsingin yliopiston hallinto-oikeuden professorin Olli Mäenpään Yle-selvitys julkaistiin 15. toukokuuta.

Esimerkiksi Ylessä korkeinta päätösvaltaa käyttävän hallintoneuvoston jäsen Jyrki Kasvi (vihr) myöntää, että jotain sekä Ylen sisällä että politiikkojen keskuudessa on tehtävä, tai muuten samassa tilanteessa voidaan olla pian uudestaan.

Hänen mielestään Yle organisaationa oireilee, mutta ei osaa kertoa vielä lääkkeeksi muuta kuin paremman henkilöstöjohtamisen.

Helsingin yliopiston viestinnän professorilla Anu Kantolalla on suora ehdotus: Ylen toimitusjohtajan valintakriteereitä pitäisi päivittää. Myös toimitusjohtajan tehtävän voisi muuttaa määräaikaiseksi, esimerkiksi viiden vuoden pestiksi.

”Se vanha malli, jossa toimitusjohtaja valittiin niin, että hän pystyy pitämään hyvät yhteydet poliitikkoihin, on tässä pettänyt.”

Toimitusjohtaja tarvitsee sisältöosaamista.

Ylen toimitusjohtajaksi on perinteisesti valittu henkilö, joka on ansioitunut suhdetoiminnassa ja jolla on hyvät linkit puolueisiin.

Anu Kantolan mukaan tämä ei ole kuitenkaan nykypäivää.

”Pikku hiljaa pitäisi päästä sellaiseen järjestelmään, jossa [toimitus]johtajana on henkilö, jolla on sisältöosaamista journalismista tai draamatuotannosta – Ylen omilta alueilta.”

”Näen että se on kaikkien etu, että meillä on laadukasta journalismia joukkorahoituksella tekevä putiikki. Se on varmasti myös poliitikkojen etu, että meillä on kunnollista politiikasta riippumatonta journalismia.”

Ylen riippumattomuutta käsitellään Ylen A-Teeman erikoislähetyksessä.

Paikalle on kutsuttu keskustelemaan useita Yle-kohun keskelle joutuneita henkilöitä, asiantuntijoita ja Ylen avainasemissa toimivia henkilöitä, kuten päätoimittaja Atte Jääskeläinen, toimitusjohtaja Lauri Kivinen sekä Ylen hallituksen puheenjohtaja Thomas Wilhelmsson.

Mukana on myös Ylegate-kirjan kirjoittanut Jussi Eronen. Hän irtisanoutui Ylen ajankohtaistoimituksen esimiestehtävästä viime joulukuussa ja on nyt Suomen Kuvalehden toimituspäällikkö.

Alun perin myös Kantola oli kutsuttu puhumaan lähetykseen, mutta Yle perui hänen osallistumisensa vain päivää ennen lähetystä, sillä tv-studioon oli kutsuttu liikaa osallistujia.